У Прыпяцкiм Палессi фiлiн сустракаецца часцей, чым у iншых месцах рэспублiкi. Фiлiн — найбольш буйны прадстаўнiк соў. Даўжыня цела 62—72см, размах крылаў 150—180 см. Афарбоўка пёраў складаецца са спалучэння чорных, бурых i жаўтавата-вохрыстых таноў у выглядзе палос, добра абазначаных на нiжняй частцы цела. На галаве два пучкi вушных пёраў. Днём фiлiн звычайна адседжваецца на тоўстай галiне, прыцiснуўшыся да ствала дрэва, шансаў убачыць яго ў час адпачынку мала. Выяўляе сябе фiлiн у шлюбны перыяд характэрнымi крыкамi, якiя можна чуць з канца лютага да сярэдзiны красавiка. На працягу сутак у гэты час адзначаецца тры пiкі актыўнасцi: праз гадзiну пасля заходу сонца, апоўначы i на свiтанку. Гнёзды размяшчаюцца каля камля дрэў на зямлi, на шырокiх пнях, укрытых парасткамi, у пакiнутых гнёздах чорнага бусла цi падорлiка, вельмi рэдка ў дуплах старых вербаў. Самка адкладвае 2—3 белых яйцы. Кладка наседжваецца адразу пасля адкладання першага яйца i доўжыцца 35 сутак, пагэтаму птушаняты ў гняздзе рознага ўзросту. Выкормлiваюць патомства абодва бацькi. Першыя маладыя фiлiны з’яўляюцца ў маi. Праз тры месяцы яны здольны да палёту.